Guvernatorul BNR, Mugur Isărescu, lasă de înţeles că se va ajunge la îngheţarea salariilor în România şi precizează că trebuie respectată legea responsabilităţii fiscale.
"La un grad de îndatorare de peste 50%, înseamnă îngheţări de salarii", a atras atenţia, miercuri, guvernatorul BNR, Mugur Isărescu.
Întrebat de jurnaliști dacă se va ajunge acolo în 2025, guvernatorul BNR a lăsat de înţeles că se va întâmpla acest lucru.
"Datoria publică a României este peste 50%. Unde e lege nu e tocmeală. Guvernul nu va avea o treabă uşoară", a precizat Mugur Isărescu.
Datoria publică a României a ajuns la 802 miliarde lei în ianuarie 2024, arată cele mai recente date publicate de Ministerul de Finanţe luna trecută
Numai în luna ianuarie a acestui an, Guvernul a adăugat 18 miliarde lei la datoria guvernamentală. În aceste condiţii, datoria publică a sărit pragul de 50% din PIB.
De asemenea, este pentru prima dată când datoria statului trece peste pragul de 800 de miliarde de lei, mai arată cifrele de la Ministerul de Finanţe.